text: Fanø vil genåbne havnen i Sønderho
  01 oktober 2014 kl. 07.31
  En grundig miljøredegørelse skal bane vejen for, at Fanøs sydspids igen får en havn. Redegørelsen er i dag sendt til Kystdirektoratet.
  Sejlerne skal igen kunne anløbe Sønderho Havn. Det kræver dog en oprensning af sejlrenden, noget der skal kunne gøres miljømæssigt forsvarligt.
  Allerede i 2005 havde havnens støtteforening fået gravetilladelse til havnen, men dengang var der ikke penge til projektet. Siden 2008 er der så blevet brugt 650.000 kroner på forundersøgelser, med henblik på at kunne redegøre for, hvordan natur- og dyrelivet vil blive påvirket af en genåbning af havnen.
  I dag har Fanø Kommune sendt en miljørapport til Kystdirektoratet, hvor det konkluderes, at projektet ikke vil have nogen negative virkninger. Det er nu op til Kystdirektoratet at godkende projektet.
  En godkendelse tager typisk 3-4 måneder ? og lykkes det for Fanø at blive godkendt, skal Sønderho Havn Støtteforening ud at finde 4,5 mio. kr. til oprensning. Fanø Kommune har ikke afsat penge til projektet.
  Oprensningen vil tidligst starte til september næste år.
  Læs mere om havnen og støtteforeningen på linket her.
  Forundersøgelser for 650.000 kroner:
  Det har ikke været helt billigt at få undersøgt miljøpåvirkninger iforbindelse med en genåbning af havnen i Sønderho.Forundersøgelserne har kostet 650.000 kroner og er, ganske usædvanligtfor den slags undersøgelser, støttet af forskellige fonde.A.P. Møller Fonden, Fanø Sparekasse, Fanø Kommune og SønderhoHavn Støtteforening har spyttet penge i projektet.
  
  